મમ્મી ઘણીવાર કહેતી કે “તમારી છોકરી તમારા વિના સાસરિયે કઈ રીતે રહેશે ?” પપ્પા, એ વખતે તમે કહેતા કે “હું એવા છોકરા સાથે મીલીના લગ્ન કરાવીશ જે મીલીના બધા ડરને સંભાળી લે.” પપ્પા, મારો વિશ્વાસ કરો. સુમિત એવો જ છોકરો છે. તમારા પછી એ એક જ એવો પુરુષ છે જેની બાઈક પાછળ હું નિરાંતે ઉંઘી શકું છું, જેના હાથનું ઓશીકું બનાવીને હું સૂઈ જાઉં તો ડરામણા સપના નથી આવતા,અંધારામાં એનો અવાજ સાંભળું તો મને ગભરામણ કે પરસેવો નથી થતો. પપ્પા, સુમિત સાથે મેં લગ્ન કર્યા કેમકે એ તમારા જેવો છે ! દરેક છોકરી પોતાના પતિમાં પપ્પાને શોધતી હોય છે. તમને નારાજ કરીને મારે કશું જ સાબિત નહોતું કરવાનું. પપ્પા, મેં તમને અને મમ્મીને કહ્યું હતું કે મને સુમિત ગમે છે પણ તમે લોકોએ મારા માટે એનઆરઆઈ છોકરો શોધી રાખ્યો હતો. મને પરણીને અમેરિકા નહોતું જવું !